Okresná prokuratúra Zvolen 
Trhová 7, 960 19 Zvolen 1 	

Sp. zn. : 2 Pv 280/15/6611	Zvolen, 25.8.2015
EEČ : 2-51-100-2015

U Z N E S E N I E

Trestná vec:	obvinený XXXXX 
Trestný čin:	výtržníctvo podľa § 202 odsek 1 Trestného zákona číslo 140/1961 Zbierky zákonov v znení zákona číslo 576/2004 Zbierky zákonov

Rozhodol: 	prokurátor Okresnej prokuratúry Zvolen
Podľa § 215 odsek 1 písmeno d (§ 9 odsek 1 písmeno a) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ktorého skutku sa dopustil na tom skutkovom základe, že dňa 03. 05. 2005 v podvečerných hodinách v čase o 19.22 hod v železničnej zastávke Zvolen mesto fyzicky napadol XXXXX, nar. XXXXX bytom XXXXX, ul. Pionierska č. 10 tak, že ho zozadu oboma rukami zovrel za plecia, akoby zozadu objal a následne ho zhodil na zem, pričom obaja padli do trávy, čím spôsobil XXXXX zranenia s dobou PN do 7 dní,

lebo trestné stíhanie je neprípustné, preto že je  trestné stíhanie premlčané,

Odôvodnenie:
	Policajný orgán ŽP Zvolen uznesením sp. zn.  ŽP-17/2005-ZV zo dňa 24.5.2005 podľa § 160 ods. 1 Tr. poriadku účinného do 01.01.2006 začal trestné stíhanie vo veci pre trestný čin výtržníctva podľa § 202 ods. l Tr. zákona a súčasne podľa § 163 ods. 1 Tr. poriadku účinného do 01.01.2006 vzniesol obvinenie XXXXX pre trestný čin výtržníctva podľa § 202 ods. l Tr. zákona, ktorého sa mali dopustiť na tom skutkovom základe, že dňa 03. 05. 2005 v podvečerných hodinách v čase o 19.22 hod v železničnej zastávke Zvolen mesto fyzicky napadol XXXXX, nar. XXXXX bytom XXXXX, ul. Pionierska č. 10 tak, že ho zozadu oboma rukami zovrel za plecia, akoby zozadu objal a následne ho zhodil na zem, pričom obaja padli do trávy, čím spôsobil XXXXX zranenia s dobou PN do 7 dní.  
 
	V priebehu prípravného konania bol vypočutý obvinený XXXXXa, XXXXX, XXXXX ako aj ďalší svedkovia a boli zabezpečené listinné dôkazy vo forme lekárskych správ k zraneniu poškodeného. Vzhľadom ku skutočnosti, že bolo potrebné vykonať ďalšie dôkazy a to výsluch poškodeného XXXXX, ktorý odišiel z miesta trvalého bydliska a na tomto sa nezdržiaval, jeho pobyt bol  neznámy, policajný orgán dňa 19.07.2005 pre neprítomnosť poškodeného XXXXX postupom podľa § 228 ods. 2 písm. a/ Tr. poriadku trestné stíhanie prerušil. 

	Pokiaľ sa týka dôkaznej situácie obvinený XXXXX v prvotnom výsluchu uviedol, že v uvedený deň fyzicky napadol pošk. XXXXX tak, že ho zozadu oboma rukami zovrel za plecia, akoby zozadu objal a následne ho zhodil na zem, pričom obaja padli do trávy. Dôvodom jeho konania bolo to, že mu mal poškodený roztrhnúť remeň na prenosnej osobnej pokladnici na vydávanie cestovných lístkov a následne mu ju mal odcudziť.   Odcudzenie pokladne však svojou svedeckou výpoveďou vyvrátila sprievodkyňa lôžkového vozňa XXXXX. K veci bol vypočutý vlakvedúci XXXXX, vyžiadané boli vysvetlenia od XXXXX pokladníčky žel. zastávky Zvolen mesto a XXXXX rušňovodiča vlaku.

	Po dôslednom vyhodnotení všetkých dôkazov, ktoré sú súčasťou vyšetrovacieho spisu na vec sa vzťahujúceho vychádzajúc najmä z výpovedí a listinných dôkazov vo forme lekárskych správ, ako aj po vyhodnotení všetkých okolností prípadu jednotlivo i v ich súhrne je možné konštatovať, že obvinený XXXXX svojim konaním naplnil všetky pojmové znaky skutkovej podstaty trestného činu výtržníctva podľa § 202 ods. l Tr. zákona účinného do 01.01.2006.
 
	Dňa 25.05.2015 bol vypátraný pobyt poškodeného XXXXX, pričom poverený príslušník ŽP Zvolen rozhodol postupom podľa § 228 ods. 5 Tr. poriadku o pokračovaní trestného stíhania, nakoľko dôvody prerušenia pominuli. 

	Skutok, pre ktorý bolo vznesené obvinenie XXXXX bol kvalifikovaný ako trestný čin výtržníctva podľa § 202 ods. l Tr. zákona účinného do 01. 01. 2006. Dátumom spáchania a teda aj  dokonania trestného činu je v tomto prípade deň 03.05.2005, pričom trestné stíhanie uvedenej veci bolo prerušené dňa 19. 07. 2005 podľa § 173 ods. 1 písm. a/ Tr. poriadku účinného do 1.1.2006. Od tohto dátumu je potrebné počítať plynutie premlčacej doby, ktorá je v tomto prípade 5 rokov a to podľa zákona účinného v čase spáchania trestného činu (zák. č. 160/61 Zb.). Obvinený XXXXX, podľa odpisu z registra trestov, v premlčacej dobe nespáchal trestný čin.  V danom prípade je teda potrebné konštatovať, že premlčacia doba uplynula 19.07.2010. 

	Podľa § 67 ods. 1 Tr. zákona účinného v čase spáchania trestného činu trestnosť činu zaniká uplynutím premlčacej doby, ktorá je 
      a)  tridsať rokov, ak ide o trestný čin za ktorý tento zákon v osobitnej časti dovoľuje uložiť výnimočný trest,	
b) dvadsať  rokov, ak je horná hranica trestnej sadzby odňatia slobody najmenej desať rokov,
c ) desať rokov, ak je horná hranica trestnej sadzby odňatia slobody viac ako päť rokov,
d ) päť rokov, ak je horná hranica trestnej sadzby odňatia slobody viac ako jeden rok,
a)	tri roky pri ostatných trestných činoch.

(2) Do premlčacej doby sa nezapočítava 
a ) doba, po ktorú nebolo možné páchateľa postaviť pred súd pre zákonnú prekážku, 
b ) doba, po ktorú sa páchateľ zdržiaval v cudzine,
c ) skúšobná doba podmienečného zastavenia trestného stíhania,
d ) doba, po ktorú bolo dočasne odložené vznesenie obvinenia podľa § 162a Tr. poriadku,
e ) doba, po ktorú bolo prerušené trestné stíhanie podľa § 173 ods. 2 Tr. poriadku.

(3) Premlčanie trestného stíhania sa prerušuje
a ) vznesením obvinenia pre trestný čin, o premlčanie ktorého ide, ako aj po ňom nasledujúcimi úkonmi policajného orgánu, vyšetrovateľa, prokurátora alebo súdu smerujúcimi k trestnému stíhaniu páchateľa, alebo
b ) ak páchateľ spáchal v premlčacej dobe trestný čin nový, na ktorý tento zákon ustanovuje trest rovnaký alebo prísnejší.

(4) Prerušením premlčacia sa začína nová premlčacia doba.

      Podľa § 215 ods. 1 písm. d/ Tr. poriadku prokurátor zastaví trestné stíhanie, ak je trestné stíhanie neprípustné podľa § 9 Tr. poriadku.

	Podľa § 9 ods. 1 písm. a/ Tr. poriadku trestné stíhanie nemožno začať,  a ak už bolo začaté, nemožno v ňom pokračovať a musí byť zastavené, ak je trestné stíhanie premlčané.

	S poukazom na uvedené bolo potom potrebné rozhodnúť tak, ako je to uvedené vo výrokovej časti tohto uznesenia a trestné stíhanie podľa § 215 ods. 1 písm. d/ Tr. poriadku s poukazom na § 9 ods. 1 písm. a/ Tr. poriadku zastaviť.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. V trestnom stíhaní sa však pokračuje, ak  obvinený vyhlási do troch dní odvtedy, čo mu bolo uznesenie o zastavení trestného stíhania oznámené, že na prejednaní veci trvá.

Mgr. František Judiak
prokurátor